અમારા નાનકડો સાથી પણ પક્ષીઓ ઉપરાંત હરણાં, વાંદરા, નીલગાય ( ગિરની ભાષામાં રોજડા), જરખ, જંગલી ભૂંડ, શિયાળ વગેરે જોઈ ખુશખુશાલ. વચ્ચે વોંકળો આવ્યો ત્યારે ગાડીમાંથી ઉતરવું જ પડ્યું. નિયમભંગ? નહીં! પણ આ તો જરૂરી છે, ગાડી ‘ઓવરલોડ’ છે અને પછીનો ટેકરો ચઢે નહીં એટલે ઉતરી શકાય, બસ એ તકનો લાભ લઈ અમે પણ વોંકળામાં છબછિબયાં કર્યા. આજુબાજુનાં ઊંચા ઊંચા ઘાસમાં નજરું દોડાવી, રખેને ‘રમજાના’ બેઠી હોય તો ? (‘અકુપાર’: ધ્રુવ ભટ્ટ), પણ આજે તો અમારો ‘બર્ડ ડે’ જ હતો. અને અમે તો તેથી પણ ખુશ હતા. માત્ર યજમાન હજુ સિંહ ન દેખાયો તે વાત વારંવાર ઉચ્ચારતાં હતા, ‘એમ તો જેટલીય વાર આવ્યા એટલીવાર અચૂક જોયા જ છે. પણ કોણ જાણે આજે કેમ?’ અમે તેમને આનંદમાં રાખવા તેમના સૂરમાં સૂર પૂરાવતાં રહ્યાં.